# Whakamōhiotanga whānui

He nui tonu te haumi ki ngā ratonga hauora hinengaro me te waranga

[He Ara Oranga:](https://mentalhealth.inquiry.govt.nz/inquiry-report/he-ara-oranga/) Te Pūrongo a te Uiui Kāwanatanga ki te Hauora Hinengaro me te Waranga i whakawhārikihia te matakitenga i te tau 2018 ki te panoni pūnaha me te tuku i ngā tūtohutanga 40 hei ānga i tēnei whakaumutanga (Te Pūrongo a te Uiui Kāwanatanga ki te Hauora Hinengaro me te Waranga 2018a). [Kia Manawanui Aotearoa: Te ara pūmau ki te oranga hinengaro (Kia Manawanui) I whakawhānuitia e Kia Manawanui](https://www.health.govt.nz/publication/kia-manawanui-aotearoa-long-term-pathway-mental-wellbeing) ngā kaupapa me ngā tūtohutanga i roto i He Ara Oranga, me te tuku i te ara pūmau a te Kāwanatanga ki te panoni i te aronga o Aotearoa mō te hauora hinengaro (Te Manatū Hauora 2021a). Tata ki te rima tau mai i te pūrongo whakaongaonga a He Ara Oranga, kei te whakatinanahia e mātau ā mātau mahi aroturuki hei whakaatu i ngā wāhi kei te anga whakamua me ngā mahi me whakapakari haere tonu.

Ko te whakanui a te Kāwanatanga te haumitanga ki ngā ratonga hauora hinengaro me te waranga tētahi tino paiherenga ki tēnei pūnaha kua panonihia. Ko ngā whakapaunga ā-tau tapeke he $1.95 piriona i te tau 2021/22, he pikitanga o te 33 ōrau mai i te tau 2017/18.

Me noho ko te Te Tiriti o Waitangi te tūāpapa mō te panonitanga, me te whakarite i ngā tautika-kore o te pūnaha

Ka whakatāirihia e mātau Te Tiriti o Waitangi hei kaupapa mō te panonitanga o te pūnaha hauora hinengaro me te waranga ki ngā putanga pai ake, mana ōrite hoki, e ai ki te karanga a Te Uiui Hauora Hinengaro me te Waranga (2019) i roto i [Oranga Tāngata, Oranga Whānau: He Tātaritanga ā-Kaupapa Māori i te Kōrerorero Tahi me te Māori mō te Uiui Kāwanatanga ki te Hauora Hinengaro me te Waranga](https://mentalhealth.inquiry.govt.nz/assets/Uploads/Summary-of-submissions-featuring-Maori-voice.pdf). I tēnei pūrongo ka whakamahia e mātau te pou tarāwaho He Ara Āwhina mō te wā tuatahi e aroturuki ana ki tetirotiro he aha te āhua o tētahi pūnaha hauora hinengaro me te waranga tino pai rawa atu mai tā Te Ao Māorititiro me ngā tirohanga ngātahi.

E whakaatu ana ā mātau kitenga kei te pā tonu ki te Māori ngā tautika-kore nui i roto i te pūnaha hauora hinengaro me te waranga; hei tauira, he nui ake te pā ki a rātau o ngā mahi ringa ū. Hei urupare, me tino whāwhai ngā ratonga katoa ki te whakarite i ngā tautika-kore, i te taha o te pikitanga o ngā ratonga kaupapa Māori, e hāngai ana ki te kawenga i raro i Te Tiriti o Waitangi mō te tino rangatiratanga—‘mā te Māori, mō te Māori’.

Kei te kite tātau i ngā rerekētanga i roto i ngā ratonga hauora hinengaro me te waranga

Ahakoa te piki o te haumitanga, kua heke haere te whakamahi i te ratonga puta noa i ngā ratonga hauora hinengaro me te waranga e utua ana e te hauora. I te tau 2021/22, 16,500 te heke o te tokomaha tāngata i whakamahi i ngā ratonga hauora hinengaro me te waranga motuhake tēnā i te tau 2020/21—he hekenga o te 8.6 ōrau. I ngā kaupapa hauora hinengaro matua,[[1]](#footnote-2) 12,000 te heke o te tokomaha tāngata i whakamahi i ēnei ratonga i te tau 2021/22 tēnā i te tau o mua atu—he hekenga o te 8.6 ōrau. I kitea anō te heke haere o te whakamahi i ētahi atu ratonga, pērā i ngā ratonga waea hauora ā-motu me ngā pūnaha tuihono.

Ko te rerekētanga matua ki tēnei ia ko te nui haere o te whakamahi i ngā ratonga o te kaupapa Urunga me te Kōwhiringa, ā, i toroa e ngā tāngata 114,500 i te tau 2021/22. I te tuatahi, i piki haere anō te tuku rongoā hauora hinengaro.

He mea ohorere te hekenga o te whakamahi ratonga i ētahi wāhanga o te pūnaha nā ngā pūrongo tūmatanui o te nui haere o te ahotea. E whakaatu ana te Rangahau Hauora o Aotearoa kei te nui haere te maha o ngā tāngata he ahotea ā-hinengaro, mai i te 8.6 ōrau o ngā tāngata 15 tau, neke atu hoki i te tau 2017/18 ki te 11 ōrau i te tau 2021/22 (Te Manatū Hauora, 2022a).

Ko ngā āhuatanga ki ēnei huringa i roto i te whakamahinga ratonga tētahi pātai me hōpara haere anō me te rapu i te māramatanga i roto i ngā pūrongo ā muri ake.

Me whakatutuki e mātau ngā whakapātaritari ohu mahi

Ahakoa e rikarika ana ki te nui haere o te haumitanga ki ngā ratonga, me whai a Aotearoa i tētahi ohu mahi whai rawa hei urupare ki ngā tāngata e pēhia ana e te ahotea hinengaro me ngā mahi whakapeto matū whakapōauau. I waenga i te tau 2018 me te 2022, i piki te maha o ngā kaimahi wā tūturu (FTE) i roto i ngā ratonga pakeke motuhake. Engari, kei te whakararua ngā ratonga e te tino maha o ngā wātea tūranga o te ohu mahi—tata tonu huarua ēnei tatauranga i roto i taua wā.

Me arotahi haere tonu ki ngā ratonga mā ngā taiohi

I whakaputahia e tā mātau pūrongo aroturuki i tērā tau ngā wā tatari roa ake mō te hunga taiohi me kī anō i te piki haere o te tuku rongoā. Kotahi tau i muri mai, kei te roa tonu te wā tatari mō te hunga taiohi tēnā i ētahi atu rōpū taipakeke mō te toro i ngā ratonga hauora hinengaro motuhake. I tua atu i tēnei, kua tino piki haere ngā tukutanga tuatahi mō ngā rongoā whakamauru pāpōuri, whakamauru wairangi, me te whakamauru anipā mō tēnei rōpū taipakeke.

Kei te mahue ētahi raraunga mō ngā mea hira mō ngā tāngata whaiora me ngā whānau

I tēnei pūrongo i whakamahia e mātau ngā raraunga mō ngā whakaritenga 86 hei aroturuki i te whakatutukitanga ā-ratonga. Engari, he nui tonu ngā raraunga kei te mahue mō te ine he aha ngā mea hira mō ngā tāngata whaiora me ngā whānau, otirā mai i te tirohanga o te ao Māori.

He pūrongo whakamārama tēnei mō ngā kitenga puta noa i te whānuitanga o ngā ratonga hauora hinengaro me te waranga, kāore i a mātau ngā raraunga katoa nō reira kāore e taea te whakaatu i ngā kōrero katoa. Ko te kaupapa o tā mātau mahi aroturuki kia mārama te kitea o ngā huringa pai me ngā raru whakamāharahara i te rāngai. E tautuhi ana mātau i ngā wāhi me aromatawai haere anō ā muri ake, me te taunaki kia pai ake ngā raraunga e mārama ake ai ki ngā take.

Me noho tepanoni i te pūnaha hei kaupapa matua mā te Kāwanatanga

Kua rima tau mai i He Ara Oranga, ā, kei te kite i ngā tohu anga whakamua. Engari he nui tonu ngā mahi hei mahi. I ētahi wāhi me rerekē te āhua o ngā whakaaro kia taea ai te kōwhiri me te whakaaronui ki ngā tika o te tangata ki te whakatau tikanga mō tā rātau ake manaaki. Mō te panonitanga me kaha ngā kaiārahi, ā, me whai wāhi mā ngā whakahounga hauora, tae atu ki te whakatū i Te Whatu Ora me Te Aka Whai Ora, hei whakatere ake i tēnei huringa.

E mōhio ana mātau ka tukitukihia te kaupapa huringa pūnaha matatini, ā, ka roa ake te panoni i ētahi wāhi ki tērā e manakohia ana e te tokomaha. Engari i runga i te ngākau tapatahi, haumitanga, me te aro nui ki ngā reo o te hunga wheako, ka mahi tahi tātau ki te matakitenga o tū tangata mauri ora.

1. Kei roto i ngā kaupapa hauora hinengaro matua ko ngā ratonga i whakaratoa i roto i tētahi whare rata ka taka mai raro i ngā pūtea hauora hinengaro matua kua whakawhitia te mana i pūrongohia e ngā poari hauora ā-rohe (ngā DHB) o mua. Kei roto i ēnei ratonga ko ngā kōrerorero tahi roa ake me te rata, te nēhi rānei, ngā wawaonga poto, ngā kaupapa manaaki hāngai ake (e kapi ai ngā tūmomo ratonga rerekē, pērā i te haumanu whanonga whakamātau roro, ngā arotake rongoā, tumu kōrero, me ētahi atu wawaonga ā-aronganui), me te haumanu ā-rōpū. [↑](#footnote-ref-2)